מאלה נפרדו איי הגוים: אמר זה אצל בני יפת, מפני שהיו זרים ובלתי ידועים לישראל יותר מבני חם ושם, והודיע כאן כי הם היושבים באירופא מעבר לים, וזה לדעתי טעם איי הגוים, כי שם אי מורה מחוז שבתוך הים, או שעל שפת הים; ומצינו שם איים שגור הרבה להורות על הארצות הרחוקות אשר מעבר לים, כמו והגידו באיים ממרתק (ירמיה ל"א י'), שמעו איים אלי והקשיבו לאמים מרחוק (ישעיה מ"ט א'), תרשיש פול ולוד מושכי קשת תובל ויון האיים הרחוקים (שם ס"ו י"ט) (ועיין ס' מחקרי ארץ בערך אי) ואיי הגוים הוא כמו גויי האיים, כמו ירק עשב (למעלה ט' ג') ולהט החרב (למעלה ג' כ"ד).